פראן טורס

פראן טורס גרסיה (בספרדית: Ferran Torres García; נולד ב-29 בפברואר 2000) הוא כדורגלן ספרדי המשחק בעמדת הקיצוני בברצלונה מהלה ליגה ובנבחרת ספרד. טורס נולד בעיירה פויוס שבמחוז האוטונומי ולנסיה שבספרד. בגיל שש הצטרף לאקדמיה של ולנסיה, הקבוצה הגדולה של המחוז. באוקטובר 2016, כשהיה בן 16 וחצי, החל לשחק במדי קבוצת המילואים של ולנסיה בליגה השלישית בספרד. את עונת 2017/2018 החל כשחקן קבוצת המילואים של ולנסיה אך במהלך העונה קודם לקבוצה הבוגרת של המועדון שמשחקת בלה ליגה. ב-30 בנובמבר 2017 ערך את הופעת הבכורה שלו במדי ולנסיה כשנכנס כמחליף בניצחון 1–4 על ריאל סרגוסה במסגרת הגביע הספרדי. ב-16 בדצמבר ערך את הופעת הבכורה שלו בלה ליגה, כשנכנס כמחליף במשחק מול אייבר, בכך הפך לשחקן הראשון שנולד בשנות ה-2000 שמשחק בליגה הספרדית. באותה עונה ערך 16 הופעות במדי ולנסיה. בעונת 2018/2019 קיבל מספר רב יותר של הזדמנויות תחת המאמן מרסליניו, ושותף במדי הקבוצה גם בליגת האלופות. את שערו הראשון במדי הקבוצה כבש בניצחון 0–3 על ספורטינג חיחון בשמינית גמר הגביע הספרדי. ארבעה ימים לאחר מכן הוא כבש את שערו הראשון בלה ליגה, בניצחון 1–2 על סלטה ויגו. הוא כבש שני שערים באותה עונה בליגה ועזר לוולנסיה לסיים במקום הרביעי ולהבטיח מקום בליגת האלופות, ולנסיה גם זכתה בגביע הספרדי באותה עונה לאחר שניצחה את ברצלונה בגמר, אך טורס לא שותף במשחק הגמר. בעונת 2019/2020 הפך לשחקן הרכב קבוע בוולנסיה, כשבאותה עונה הוא כבש שישה שערים, ארבעה מתוכם בליגה ושני שערים בליגת האלופות. עם זאת, ולנסיה הייתה בעונה לא פשוטה במהלכה פוטרו שני מאמנים, מרסליניו ואלברט סלאדס, והיא סיימה במקום התשיעי בליגה. ב-4 באוגוסט 2020 חתם במנצ'סטר סיטי מהפרמייר ליג על חוזה לחמש עונות. סכום ההעברה הוא 25 מיליון אירו ועוד בונוסים בסכום 12 מיליון אירו. ב-3 בנובמבר הפך לשחקן הראשון בתולדות מנצ'סטר סיטי שכובש בשלוש ההופעות הראשונות שלו בליגת האלופות. ב-28 בנובמבר כבש שער בכורה בפרמייר ליג, בניצחון קבוצתו 0–5 על ברנלי. ב-28 בדצמבר 2021 חתם בברצלונה מהלה ליגה על חוזה עד שנת 2027. סכום ההעברה הוא 55 מיליון אירו ועוד בונוסים עתידיים בסכום עשרה מיליון אירו. סעיף השחרור שלו בקבוצה עומד על מיליארד אירו. ב-12 בינואר 2022 ערך את הופעת הבכורה שלו בהפסד 2–3 לריאל מדריד בחצי גמר הסופר קאפ. ב-20 בינואר 2022 כבש את שער הבכורה שלו במדי ברצלונה בהפסד 2–3 לאתלטיק בילבאו במסגרת הגביע הספרדי. ב-6 במרץ כבש את השער הראשון שלו בלה ליגה במדי ברצלונה, בניצחון 2–1 על אלצ'ה. 16 יום בלבד לאחר שחתם במנצ'סטר סיטי זומן טורס לראשונה לנבחרת ספרד הבוגרת. הוא ערך את הופעת הבכורה שלו נגד גרמניה בליגת האומות ב-3 בספטמבר 2020. שלושה ימים לאחר מכן כבש את שערו הראשון בניצחון 4–0 על אוקראינה. ב-17 בנובמבר 2020 כבש שלושער בניצחון 6–0 על גרמניה. נכלל בסגל נבחרת ספרד לטורניר מונדיאל 2022. טורס זומן על ידי לואיס דה לה פואנטה מאמן נבחרת ספרד לקחת חלק בטורניר יורו 2024. ולנסיה הגביע הספרדי: 2018/19 מנצ'סטר סיטי גביע הליגה האנגלית: 2020/21 פרמייר ליג: 2020/21 ברצלונה לה ליגה: 2022/23 הסופר קאפ הספרדי: 2023 נבחרת ספרד ליגת האומות: 2023 אליפות אירופה: יורו 2024 נבחרת ספרד עד גיל 17 אליפות אירופה בכדורגל עד גיל 17: 2017 נבחרת ספרד עד גיל 19 אליפות אירופה בכדורגל עד גיל 19: 2019 אישיים נבחרת הטורניר במסגרת אליפות אירופה בכדורגל עד גיל 19: 2019 שער העונה במנצ'סטר סיטי: 2020/21 מלך השערים בליגת האומות: 2020/21 (6 שערים, ביחד עם ארלינג האלנד ו-רומלו לוקאקו) מהלך החודש בלה ליגה: ינואר 2024 (יחד עם ז'ואאו פליקס) מדיה וקבצים בנושא פראן טורס בוויקישיתוף אתר האינטרנט הרשמי של פראן טורס פראן טורס, ברשת החברתית אקס (טוויטר) פראן טורס, ברשת החברתית אינסטגרם פראן טורס, סרטונים בערוץ היוטיוב פראן טורס, באתר Transfermarkt פראן טורס, באתר Fussballdaten.de (בגרמנית) פראן טורס, באתר Soccerway פראן טורס, באתר BDFutbol פראן טורס, באתר WorldFootball.net פראן טורס, באתר National Football Teams פראן טורס, באתר FootballDatabase.eu פראן טורס, באתר ESPN OFICIAL Lista de convocados para la Copa Mundial de Fútbol de la FIFA Catar 2022, באתר פדרציית הכדורגל הספרדית המלכותית, 11 בנובמבר 2022 (בספרדית)